### Ο τόπος, η χώρα, ο πλανήτης που ζω: Ψηφιακό Υλικό για Εκπαιδευτικούς
Αρχική | Η συνοικία μας | Η πόλης μας ή το χωριό μας | Αλλαγές στη γη του τόπου μας | Αλλαγές στον ουρανό του τόπου μας | Οι μετεωρολόγοι του σχολείου | Πληροφορίες

Προτεινόμενη διάρκεια: 2 διδακτικές ώρες

Σύμφωνα με το Πρόγραμμα Σπουδών, ο γενικός στόχος της ενότητας είναι: οι μαθητές/τριες να αναγνωρίσουν χαρακτηριστικά της συνοικίας τους.

Τα προσδοκώμενα μαθησιακά αποτελέσματα είναι οι μαθητές/τριες να είναι σε θέση να:

- εντοπίζουν τον τόπο τους με ένα ψηφιακό εργαλείο

- εντοπίζουν το σχολείο τους και άλλους χώρους της συνοικίας τους με ένα ψηφιακό εργαλείο .

- περιγράφουν καθημερινές διαδρομές, με βάση ένα σχεδιάγραμμα που αναπαριστάνει τη συνοικία τους, από μια θέση σε άλλη θέση.

- αναπαριστούν με χρήση απλών συμβόλων σε μια κάτοψη της συνοικίας τους κτίρια ή χώρους σε αυτή

Η ενότητα ξεκινά καλώντας τους μαθητές να φανταστούν ότι βλέπουν τη γειτονιά που μένουν από ψηλά π.χ. κοιτώντας την μέσα από την κάμερα ενός drone ή από ένα ελικόπτερο/αερόστατο κ.λπ. που πετά σε χαμηλό ύψος. Το ερώτημα που θέτει το βιβλίο “Με ποιον άλλον τρόπο μπορούμε να βρούμε μια εικόνα του τόπου μας από ψηλά;” θέλουμε να έχει ως απάντηση “Με έναν χάρτη!”.

Οι επόμενες δραστηριότητες του βιβλίου έχουν ως στόχο την κατασκευή ενός πρωτόλειου χάρτη από τους ίδιους τους μαθητές & τις μαθήτριες για τη γειτονιά που μένουν:

- Επιλέγουν από τα εικονίδια εκείνα αντιστοιχούν σε χώρους ή κτήρια που συναντούν στη γειτονιά τους

- Σχεδιάζουν έναν χάρτη της γειτονιάς τους, εμπλουτίζοντάς τον με εικονίδια που θα κόψουν από την αντίστοιχη σελίδα του βιβλίου και θα τα κολλήσουν στον χάρτη τους

Στη συνέχεια, αν υπάρχει διαθέσιμος ΗΥ στην αίθουσά μας, αναζητούν σε έναν ψηφιακό χάρτη το σχολείο τους (ή/και τη γειτονιά του ο/η κάθε μαθητής/μαθήτρια αν υπάρχει διαθέσιμος χρόνος).

Επισημαίνουν ποιους άλλους σημαντικούς χώρους ή κτήρια φαίνονται στον χάρτη στην περιοχή του σχολείου.

Αν υπάρχει χρόνος αναζητούν στον ψηφιακό χάρτη την πληροφορία για το χρόνο που υπολογίζει ο ψηφιακός χάρτης ότι χρειάζεται για να μετακινηθεί κάποιος από το σπίτι τους μέχρι το σχολείο (πεζή ή με αυτοκίνητο) και τον συγκρίνουν με τον πραγματικό χρόνο που εκείνοι κάνουν κάθε μέρα.