### Ο τόπος, η χώρα, ο πλανήτης που ζω: Ψηφιακό Υλικό για Εκπαιδευτικούς
Αρχική | Η συνοικία μας | Η πόλης μας ή το χωριό μας | Αλλαγές στη γη του τόπου μας | Αλλαγές στον ουρανό του τόπου μας | Οι μετεωρολόγοι του σχολείου | Πληροφορίες

Προτεινόμενη διάρκεια: 1 διδακτικές ώρες

Σύμφωνα με το Πρόγραμμα Σπουδών, ο γενικός στόχος της ενότητας είναι: οι μαθητές/τριες να ερευνήσουν αλλαγές στη γη του τόπου τους.

Τα προσδοκώμενα μαθησιακά αποτελέσματα είναι οι μαθητές/τριες να είναι σε θέση να:

- εντοπίζουν φυσικές αλλαγές που έγιναν στον τόπο τους είτε πρόσφατα είτε στο πέρασμα του χρόνου.

- εντοπίζουν τα τεχνητά έργα καθώς άλλες επεμβάσεις των ανθρώπων στον τόπο τους και επιχειρηματολογούν για τις θετικές και αρνητικές συνέπειες των έργων.

Η ενότητα ξεκινά με συζήτηση για τις φυσικές αλλαγές στο περιβάλλον και για το χρονικό διάστημα που χρειάζεται για να συμβούν αυτές.

Στην πρώτη δραστηριότητα οι μαθητές & οι μαθήτριες καλούνται να αναγνωρίσουν στις φωτογραφίες διάφορες αιτίες για τις φυσικές αλλαγές, όπως ο σεισμός, ο άνεμος, το νερό και το ηφαίστειο (όπου εισάγουμε, αν το κρίνουμε σκόπιμο, τον όρο “λάβα”, δηλαδή λειωμένα υλικά που βγαίνουν από ηφαίστεια). Αξιοποιούμε το ΨΜΑ αντιστοίχισης με τις ίδιες εικόνες αν επιθυμούμε.

Στη συνέχεια συζητάμε στην τάξη για φυσικές αλλαγές που έχουν γίνει στον τόπο μας. Κατόπιν ο/η κάθε μαθητής/μαθήτρια σχεδιάζει τη φυσική αλλαγή που έχει γίνει στον τόπο του στο χώρο που προβλέπεται στο βιβλίο.

Ακολουθεί η συζήτηση για την ανάδειξη των αλλαγών στο φυσικό περιβάλλον που κάνει ο άνθρωπος. Εστιάζουμε τη συζήτηση με τους μαθητές & τις μαθήτριες, ώστε να αναδειχθούν τέτοιες αλλαγές στον τόπο τους. Συζητάμε αναλυτικά για τις θετικές και τις αρνητικές επιπτώσεις που έχει κάθε αλλαγή που επιφέρει ο άνθρωπος στο περιβάλλον. Η τελευταία δραστηριότητα της ενότητας αφορά στην καταγραφή των θετικών/αρνητικών μιας αλλαγής του ανθρώπου στον τόπο κατοικίας των μαθητών/μαθητριών.

Αν υπάρχει διαθέσιμος διδακτικός χρόνος μπορούμε να συζητήσουμε στην τάξη για το τι θα συνέβαινε στον τόπο μας αν δεν είχε γίνει αυτή η αλλαγή (για παράδειγμα ένας χώρος στάθμευσης, το μπάζωμα ενός ρέματος, μια γέφυρα κ.α.).